SKRIFTLIG FORESPØRGSEL P-2853/00

af Hiltrud Breyer (Verts/ALE) til Kommissionen

(5. september 2000)

Om: BSE i Tyskland

I juli i år har Den Videnskabelige Styringskomité indplaceret Forbundsrepublikken Tyskland som risikoland med hensyn til BSE. Tyskland har selv klassificeret sig som BSE-frit. Hidtil eksisterer der ingen videnskabelig dokumentation, der underbygger denne klassificering som BSE-frit.

1. Har Kommissionen kendskab til, at der ikke eksisterer videnskabelige dokumenter, der beviser, at Tyskland er BSE-frit?

a) Hvad agter Kommissionen at foretage sig overfor Forbundsrepublikkens beviseligt falske erklæring?

b) Hvad agter Kommissionen at gøre, navnlig i betragtning af resultaterne fra Den Videnskabelige Styringskomité, for at korrigere denne falske og vildledende påstand?

2. Er Kommissionen klar over, at der i Forbundsrepublikken Tyskland med undtagelse af delstaten Nordrhein-Westfalen så godt som overhovedet ikke gennemføres nogen BSE-kontrol?

3. Er Kommissionen klar over, at anvendelsen af testen i nogle delstater, som f.eks. Bayern, bevidst forhindres?

4. Er Kommissionen enig med spørgeren i, at den bevidst manglende anvendelse af testen, således at eventuelle BSE-tilfælde ikke når ud til offentligheden, er i strid med forsigtighedsprincippet, og at det ikke kan accepteres, at forbrugerne herved udsættes for en betydelig risiko?

5. Hvilke foranstaltninger vil Kommissionen træffe på grund af denne manglende kontrol og den risiko, som forbrugerne bevidst udsættes for?

6. Agter Kommissionen at støtte indførelsen af BSE-tests i tyske slagterier og dermed modsætte sig bureaukratisk forgodtbefindende? I benægtende fald, hvorfor ikke?

7. Hvordan sikres det, at BSE-forurenet kød ikke tilbydes i slagterier og restauranter?

Svar afgivet på Kommissionens vegne af David Byrne

(10. oktober 2000)

Kommissionen har ikke kendskab til dokumenter, der understøtter påstandene om falske erklæringer fra de tyske myndigheder, der bevidst skulle udsætte forbrugerne for risiko. Den epidemiologiske situation i Tyskland, for så vidt angår bovin spongiform encephalopati (BSE), skal ses i lyset af udtalelsen fra Den Videnskabelige Styringskomité (VSK) af 6. juli 2000. VSK kom med afsæt i en analyse af den tilgængelige information om de væsentligste risikofaktorer til den konklusion, at forekomsten af BSE ikke kunne udelukkes i nogen medlemsstat. Den konkluderede også, at en forekomst af BSE i kvægbesætninger i Tyskland, Italien og Spanien var sandsynlig, selv om der til dato ikke var fundet nogen tilfælde i de pågældende lande. Denne udtalelse og de underliggende landerapporter, der går nærmere i dybden med de bagvedliggende

bevæggrunde for evalueringen, er efterfølgende blevet offentliggjort på internettet. Man må gøre sig klart, at denne udtalelse fra VSK, som skal ses som uafhængig videnskabelig rådgivning, ikke udgør nogen formel retsakt. Det vil i overensstemmelse hermed ikke være det rette tidspunkt at overveje at tage skridt over for lande, der har en anden opfattelse af deres geografiske BSE-risiko.

Kommissionen vedtog på sin side som en beskyttelsesforanstaltning beslutning 2000/418/EF om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF(1). Det skete i lyset af en række tilfælde af BSE, der fortsat forekom i Fællesskabet, og det selv i medlemsstater, der ikke tidligere har fundet tilfælde, samt de gentagne udtalelser fra VSK, der anbefaler, at specificeret risikomateriale fjernes fra fødevare- og foderkæden. Denne beslutning finder også anvendelse på Tyskland og vil fra den 1. oktober kræve en række forskellige former for specificeret risikomateriale.

Fællesskabets lovgivning om tilsyn med forekomsten af BSE har været på plads siden sommeren 1998. Desuden indførte Kommissionen et krav om udtagning af et stort antal tilfældige prøver på selvdøde dyr på bedriften og nødslagtede dyr i sin beslutning 2000/374/EF af 5. juni 2000 om ændring af beslutning 98/272/EF om epidemiologisk overvågning for overførbare spongiforme encephalopatier(2). En vigtig målsætning for denne beslutning er at screene et statistisk betydende antal kvæg, som har størst sandsynlighed for at indeholde påviselige mængder BSE. Det forventes at give et bedre indblik i de epidemiologiske forhold i medlemsstaterne. Dette krav træder i kraft fra den 1. januar 2001 og gælder også for Tyskland. Resultaterne, der vil blive fulgt nøje af Kommissionen, vil give værdifulde oplysninger om udbredelsen af BSE i medlemsstaterne. De tyske myndigheder har nu meddelt Kommissionen, at de har til hensigt at udføre langt flere prøver end krævet i Kommissionens beslutning.

På det mere overordnede plan gennemfører Kommissionens Levnedsmiddel- og Veterinærkontor (FVO) regelmæssigt tjenesterejser, hvorunder anvendelsen af BSE-kontrol på stedet vurderes i hver enkelt medlemsstat. Det bevismateriale, der blev indsamlet under disse rejser, udgjorde en integrerende del af VSK's videnskabelige evaluering, som nævnt oven for. FVO vil i forbindelse med en besøgsrække, hvor det epidemiologiske BSE-overvågningssystem skal undersøges i alle medlemsstater, gennemføre kontrolbesøg i en række tyske delstater i september 2000. Rapporten om dette kontrolbesøg vil blive stillet til rådighed for Parlamentet og vil blive offentliggjort på internettet.

Kommissionen er ganske enig i, at en bevidst manglende anvendelse af BSE-tests, som nævnt af det ærede medlem, hvorved det undgås, at der findes BSE-tilfælde, ville give anledning til overordentlig stor bekymring, om det skulle ske. Det ville indebære en stor risiko for forbrugernes helbred og ville udgøre en overtrædelse af fællesskabslovgivningen. Men Kommissionen har imidlertid ingen oplysninger, der peger i retning af, at Tyskland skulle have udvist en sådan uacceptabel adfærd.

(1) EFT L 158 af 29.7.2000, s. 76.

(2) EFT L 135 af 8.6.2000, s. 27.